Jimmy bly by Pumas oor Bulls se gesloerJimmy Stonehouse (Foto: site.rugby.ge) Die Pumas se afrigter, Jimmy Stonehouse, het hom Maandag tot dié bond verbind en is dus nie beskikbaar as ŉ kandidaat om die pos as opvolger van John Mitchell by die Bulls oor te neem nie. Stonehouse, direkteur van afrigting by die Pumas, sê in ŉ verklaring dat die besluiteloosheid en onsekerheid van die Bulls oor die aanwys van Mitchell se opvolger en ook oor hul afrigtingstruktuur, die vernaamste redes vir sy onbeskikbaarheid vir die pos is. “Ek het begrip daarvoor dat die Bulls die regte besluit oor die nuwe afrigter moet neem en dat hulle daarom nie haastig is nie. Maar as ek die mediaberigte reg vertolk, wil dit lyk of dinge alreeds gereël is met ŉ afrigter vir die Superrugby-reeks.” Dit is nie bekend of Stonehouse deur die Bulls genooi is om vir die pos aansoek te doen nie. Stonehouse sê hy berus hom daarby dat hy die Pumas se hoofafrigter en ook die direkteur sal bly. Hy is boonop van mening dat die Pumas moontlik tot ŉ vergrote Pro14-reeks toegelaat sal word. “Ek kan nie my brood aan albei kante gebotter hê nie en bevestig hiermee my verbintenis aan die Pumas en hul toekoms.”